Document ID: 32003R0852

Κανονισμός (ΕΚ) αριθ. 852/2003 της Επιτροπής
της 16ης Μαΐου 2003
σχετικά με την τροποποίηση του κανονισμού (ΕΚ) αριθ. 1445/95 για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 29 παράγραφος 2,
Εκτιμώντας τα ακόλουθα:
(1) Σύμφωνα με το άρθρο 29 του κανονισμού (ΕΚ) αριθ. 1254/1999, οι εξαγωγές από την Κοινότητα των προϊόντων που αναφέρονται στο άρθρο 1 παράγραφος 1 στοιχεία α) και β) μπορεί να υπόκεινται στην υποβολή πιστοποιητικού εξαγωγής.
(2) Οι διαπραγματεύσεις για την έγκριση συμπληρωματικών παραχωρήσεων που διεξάγονται στο πλαίσιο των ευρωπαϊκών συμφωνιών μεταξύ της Ευρωπαϊκής Κοινότητας και των συνδεδεμένων χωρών της κεντρικής και ανατολικής Ευρώπης έχουν ως στόχο, ιδίως, την ελευθέρωση του εμπορίου των προϊόντων που υπάγονται στην κοινή οργάνωση αγοράς στον τομέα του βοείου κρέατος.
(3) Για να επωφεληθούν από τις εν λόγω παραχωρήσεις, συμφωνήθηκε στο πλαίσιο των εν λόγω διαπραγματεύσεων ότι τα προϊόντα του τομέα του βοείου κρέατος που καλύπτονται από ορισμένες από τις εν λόγω συμφωνίες και τα οποία εξάγονται από την Κοινότητα προς τις χώρες αυτές, πρέπει να συνοδεύονται από επικυρωμένο αντίγραφο του πιστοποιητικού εξαγωγής το οποίο φέρει την ένδειξη "Χωρίς επιστροφή". Στο πλαίσιο αυτό, πρέπει να προβλεφθεί ότι τα κράτη μέλη χορηγούν στους ενδιαφερόμενους οι οποίοι υποβάλουν αίτηση, σύμφωνα με απλοποιημένες διατάξεις, πιστοποιητικά εξαγωγής για τα προϊόντα που υπάγονται στον κανονισμό (ΕΚ) αριθ. 1254/1999 για τα οποία επί του παρόντος δεν προβλέπεται πιστοποιητικό και τα οποία πρόκειται να εξαχθούν προς τις συνδεδεμένες χώρες της κεντρικής και ανατολικής Ευρώπης.
(4) Δεδομένου ότι τα ανωτέρω πιστοποιητικά έχουν ως στόχο να βεβαιώσουν ότι για τα προϊόντα που εξάγονται δεν χορηγείται επιστροφή κατά την εξαγωγή, η έκδοση των πιστοποιητικών αυτών δεν υπόκειται στην εφαρμογή του άρθρου 29 παράγραφος 1 τέταρτο εδάφιο του κανονισμού (ΕΚ) αριθ. 1254/1999, σύμφωνα με το οποίο η έκδοση των πιστοποιητικών εξαγωγής εξαρτάται από τη σύσταση εγγύησης που εξασφαλίζει τη δέσμευση για την πραγματοποίηση της εξαγωγής των προϊόντων κατά τη διάρκεια ισχύος του πιστοποιητικού. Για λόγους σαφήνειας, πρέπει να διευκρινιστεί ότι δεν εφαρμόζεται στα εν λόγω πιστοποιητικά το άρθρο 15 παράγραφος 2 του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 325/2003(4).
(5) Κρίνεται σκόπιμο να τροποποιηθεί ο κανονισμός (ΕΚ) αριθ. 1445/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 118/2003(6), αναλόγως.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΚ) αριθ. 1445/95 παρεμβάλλεται το ακόλουθο άρθρο 7α:
"Άρθρο 7α
1. Ύστερα από αίτηση του ενδιαφερομένου, τα κράτη μέλη εκδίδουν, χωρίς καθυστέρηση, πιστοποιητικά εξαγωγής για τα προϊόντα βοοειδών των κωδικών ΣΟ 0206 10 91, 0206 10 99, 0206 21 00, 0206 22 00, 0206 29 99, 0210 99 59 και ex 1502 00 90 που προορίζονται για εξαγωγή προς τις συνδεδεμένες χώρες της κεντρικής και ανατολικής Ευρώπης.
2. Η διάρκεια ισχύος των εν λόγω πιστοποιητικών καθορίζεται σε εξήντα ημέρες και φέρουν στο τετραγωνίδιο 20 την ένδειξη: 'Χωρίς επιστροφή'.
3. Κατά παρέκκλιση από το άρθρο 8 παράγραφος 3, τα πιστοποιητικά αυτά φέρουν στο τετραγωνίδιο 16 την ένδειξη του κωδικού ΣΟ που αποτελείται από οκτώ αριθμούς.
4. Οι διατάξεις των άρθρων 9 και 13 δεν εφαρμόζονται στα πιστοποιητικά που εκδίδονται στο πλαίσιο του παρόντος άρθρου.
5. Το άρθρο 15 παράγραφος 2 του κανονισμού (ΕΚ) αριθ. 1291/2000 δεν εφαρμόζεται στα πιστοποιητικά που αναφέρονται στην παράγραφο 1.".
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Μαΐου 2003.

Labels: 3
17
18